《念奴娇·戏为九龙与九烟问答词，时黄九烟有九峰舆十峰相谑词见赠》
明代·钱肃润

吾侪龙种，任峰头个个，腾云兴雾。顷刻飞烟成九点，好似星罗棋布。

公亦犹人，安能多口，喷出烟无数。摅词掞藻，恐徒然拾馀唾。

公乃大笑而言，神龙无首，岂若君浮露？五岳层层方寸起，笔底千山奔赴。

为雨为云，霎时骤至，惹得天公怒。九峰众服，从今愿结心素。

作者简介：明末清初江苏无锡人，字础日。明诸生。幼从学于邹期相，授以静坐法，颇有得。明亡，隐居不出。被笞折胫，自号跛足。有《尚书体要》、《道南正学编》、《十峰草堂集》。卒年八十八。